The Greater Good

The Greater Good (no ) ir ASV televīzijas seriāla "Pazudušie" pirmās sezonas divdesmit pirmā sērija. Sērijas režisors ir Deivids Grosmans, bet scenārists — Leonards Diks. Sērija pirmo reizi pārraidīta 2005. gada 4. maijā

Sērija stāsta par to, ka pēc Būna nāves Džeks un daži izdzīvojušie sāk vainot Loku viņa bojāejā, jo viņš neatklāj visu patiesību. Bēdu pārņemtā Šenona lūdz Saīdu nogalināt Loku. Šajā pašā laikā tiek atklāts, kā Saīds cenšas aizbēgt no savas pagātnes Austrālijā, taču pagātne viņu tomēr panāk.

 Sižets 

 Uz salas 
Šenona joprojām sēro par Būna nāvi, kamēr Saīds cenšas viņu mierināt. Džekam un Keitai neizdodas atrast Loku, tāpēc visi izdzīvojušie pulcējas uz Būna bērēm, viņu apglabājot blakus Skotam paštaisītajā kapsētā. Saīds nolemj pateikt dažus vārdus par Būnu, kad pēkšņi ierodas Loks un stāsta visiem par Beechcraft lidmašīnu un rāciju, ko Būns tur atrada, taču noklusē faktu par savas kājas paralīzi. Tomēr noguris un dusmīgs Džeks uzbrūk Lokam, bet Sojers un Čārlijs viņu savalda.

Pēc bērēm visi izklīst, taču Džeks nespēj nomierināties, uzstājot, ka Loks kaut ko slēpj. Saīds viņam iesaka izgulēties, jo Džeks nav atpūties kopš Būnam veiktās asins pārliešanas. Šajā laikā Čārlijam un Sun izdodas pierunāt Klēru arī atpūsties pēc dzemdībām, kamēr Čārlijs apsolās pieskatīt mazuli. Loks dodas pie Šenonas, mēģinot viņai izskaidrot notikušo un uzņemoties vainu par Būna nāvi. Taču, tiklīdz viņš aiziet, Šenona uzmeklē Saīdu un lūdz viņu nogalināt Loku. Keita slepus iepilina miega līdzekli Džeka dzērienā un palīdz viņam aizmigt.

Saīds pieiet pie Loka un jautā par Beechcraft lidmašīnu un tās rāciju, uz ko Loks labprātīgi nolemj viņu turp aizvest. Kad viņi nonāk lidmašīnas avārijas vietā, Loks izstāsta par heroīna kontrabandu lidmašīnā, un tad, kad Saīds jautā par pistoli, Loks negribīgi pastāsta par priestera skeletu ar izpletni un atdod Saīdam atrasto ieroci. Loks arī atklāj, ka tieši viņš bija tas, kurš uzbruka Saīdam un sabojāja viņa raidītāju (sērijā The Moth). Saniknots, Saīds piedraud viņam ar ieroci, taču Loks paskaidro, ka viņš vienkārši nevēlējās, lai Saīds vestu cilvēkus uz vietu, kur kaut kas uzbruka Ruso grupai. Kad Saīds jautā par lūku, Loks izvairās no atbildes, apgalvojot, ka Būns runājis par lūkām Beechcraft lidmašīnā.

Atgriežoties nometnē, Saīds uzaicina Šenonu uz pastaigu. Tās laikā viņš stāsta par Beechcraft lidmašīnu un izsaka viedokli, ka, viņaprāt, Loks nav melojis par notikušo. Tomēr Šenona sadusmojas uz Saīdu un aiziet. Tikmēr Čārlijs cenšas nomierināt Klēras raudošo mazuli, taču bez panākumiem, līdz viņš atklāj, ka Sojera balss nomierina mazuli. Čārlijs lūdz viņu runāt ar mazuli, un tas izdodas. Tikmēr Džeks pamostas un saprot, ka kāds ir nozadzis atslēgu no maršala diplomāta, kas karājās viņam kaklā. Viņš un Keita steidzas pie diplomāta, un Džeks aizdomas vērš pret Loku, taču Saīds saprot, ka Lokam nav vajadzīgs ierocis. Tajā pašā laikā Šenona atver diplomātu ar atslēgu un paņem no turienes pistoli. Ieskrienot džungļos, Saīds redz, ka Loks stāv ar paceltām rokām, bet Šenona tēmē uz viņu. Džeks un Keita arī pieskrien uz notikuma vietu. Saīds mēģina nomierināt Šenonu, taču viņa neklausa. Tad viņš metas viņai virsū, bet Šenona paspēj izšaut — lode viegli aizskar Loka uzaci.

Tikmēr Čārlijs pieskata mazuli, kamēr Sojers, negribīgi lasa tehnisku žurnālu automīļiem, lai nomierinātu bērnu. Klēra pamostas un, pārsteigta, pieiet viņiem klāt. Tajā vakarā Saīds piemāk pie Loka un lūdz viņu beigt melot un aizvest viņu pie lūkas.

 Saīda atmiņas 
Saīdu aizved uz pratināšanas telpu Hītrovas lidostā. Tur CIP un ASIS aģenti lūdz viņu iefiltrēties teroristu šūnā Austrālijā, kas plāno uzbrukumu. Viņiem tas šķiet iespējams, jo viens no grupas locekļiem ir Esams Tasīms — Saīda sens draugs no Irākas. Saīds piekrīt, jo tad aģenti sola palīdzēt atrast Nadju.

Jau Austrālijā Saīds lūdzas mošejā, kur drīz sastop arī Esamu. Viņi sarunājas, pēc kā Esams uzaicina Saīdu pie sevis uz mājām. Tur Saīds satiek Tasira draugus un uzreiz pamana, ka dūmu detektorā paslēpta izsekošanas ierīce, kuru viņš to nemanāmi noņem. Esams pastāsta saviem draugiem par Saīda dienestu armijā, sakot, ka viņiem bija lemts satikties. Vēlāk, spēlējot futbolu, Esams apspriež ar Saīdu gaidāmo teroristisku aktu, sakot, ka viņam ir piešķirta pašnāvnieka spridzinātāja loma. Saīds zino par to aģentiem un lūdz viņus palīdzēt izglābt Esamu. Tomēr aģenti norāda, ka teroristu uzbrukumam ir jānotiek, lai viņi varētu arestēt visu grupu. Kad Saīds draud atteikties no sadarbības, viņi piedraud arestēt Nadju, apsūdzot viņu terorismā.

Saīds negribīgi pierunā Esamu kļūt par pašnāvnieku spridzinātāju piesaucot viņa mirušās sievas piemiņu, un Esams piekrīt. Tomēr, kad pienāk teroristiska akta izpildes diena un viņi abi atrodas automašīnā pie noliktavas, gaidot signālu, Saīds pārdomā. Viņš atzīstas Esamam, ka sadarbojas ar slepenajiem dienestiem, un saka, ka ir gatavs viņu izglābt — ļaut aizbēgt, pirms izsauc policiju. Esams, jūtoties nodots, vispirms pavērš ieroci pret Saīdu, bet tad to pagriež pret sevi un iešauj sev galvā.

Aģenti paņem Esama līķi, sakot, ka Saīds ir paveicis savu uzdevumu. Tomēr Saīds lūdz dot viņam iespēju apbedīt Tasīru saskaņā ar musulmaņu tradīcijām, nevis kremēt viņu, kā sākotnēji bija plānots. Aģenti piekrīt un izsniedz viņam biļeti nākamajai dienai — Oceanic Airlines reisam 815.

 Lomās 

 Galvenie varoņi 

 Metjū Fokss — Džeks Šepards
 Evandželīna Lilī — Keita Ostena
 Horhe Garsija — Hugo "Hērlijs" Rejess
 Džošs Holovejs — Džeimss "Sojers" Fords
 Navīns Endrūss — Saīds Džara
 Daniels Dejs Kims — Džins Kvons
 Jundžina Kima — Sun Kvona

 Terijs O'Kvīns — Džons Loks
 Herolds Perino — Maikls Dosons
 Malkolms Deivids Kellijs — Volts Dosons
 Megija Greisa — Šenona Rezerforda
 Īens Somerholders — Būns Kārlails
 Dominiks Monahans — Čārlijs Peiss
 Emīlija de Ravina — Klēra Litltone

 Otra plāna varoņi 

 Donijs Kešavarcs — Esams Tasirs
 Džinija Gago — aģente Alisa Koula
 Deivids Patersons — Robijs Hjuits
 Dastins Vačmens — Stīvs Dženkinss
 Džims Mocarela — Džeroms
 Kriss Kandela — Kreigs

 Ārējās saites 

Kategorija:Pazudušie